text: Spejdergods på auktion
  18 august 2017 kl. 17.03
  De 37.000 spejdere i Sønderborg er for længst væk, og pladsen ryddet. Nu bliver alt deres grej solgt til højestbydende på en netauktion.
  Pladsen, hvor sommerens kæmpestore spejderlejr i Sønderborg blev afholdt, er for længst blevet ryddet.
  De 37.000 spejdere efterlod sig kun de spor de selv ønskede, men tilbage står en masse grej, som blev brugt til at bygge lejren op med, og det bliver nu solgt på auktion. 
  Trillebørhjul, viskestykker i massevis, lokkeænder, kummefrysere, trækvogne, tagrender, toiletpapir - der er tusindvis af genstande til salg. 
  De fleste genstande har været brugt, men er i god stand, og de skal ikke bruges mere. Derfor sælges de til højestbydende.
  Det er Campen Auktioner, der har fået til opgave at komme af med de mange tusinde effekter.
  Auktionen foregår på nettet, og alle har mulighed for at byde på varerne.
  